CELEX: 32018D1119(01)
Language: bg
Date: 2018-09-13 00:00:00
Title: Решение на Органа за европейските политически партии и европейските политически фондации от 13 септември 2018 година за заличаване на Europa Terra Nostra от регистъра

19.11.2018   
               
               
                  BG
               
               
                  Официален вестник на Европейския съюз
               
               
                  C 418/4
               
            
         РЕШЕНИЕ НА ОРГАНА ЗА ЕВРОПЕЙСКИТЕ ПОЛИТИЧЕСКИ ПАРТИИ И ЕВРОПЕЙСКИТЕ ПОЛИТИЧЕСКИ ФОНДАЦИИ
         от 13 септември 2018 година
         за заличаване на Europa Terra Nostra от регистъра
         (само текстът на немски език е автентичен)
         (2018/C 418/05)
         ОРГАНЪТ ЗА ЕВРОПЕЙСКИТЕ ПОЛИТИЧЕСКИ ПАРТИИ И ЕВРОПЕЙСКИТЕ ПОЛИТИЧЕСКИ ФОНДАЦИИ,
         като взе предвид Договора за функционирането на Европейския съюз,
         като взе предвид Договора за създаване на Европейската общност за атомна енергия,
         като взе предвид Регламент (ЕС, Евратом) № 1141/2014 на Европейския парламент и на Съвета от 22 октомври 2014 г. относно статута и финансирането на европейските политически партии и на европейските политически фондации (1), и по-специално член 40а от него,
         като има предвид, че:
         
                     (1)
                  
                  
                     На 13 септември 2017 г. Европейската комисия внася предложение за регламент на Европейския парламент и на Съвета за изменение на Регламент (ЕС, Евратом) № 1141/2014 относно статута и финансирането на европейските политически партии и на европейските политически фондации (2).
                  
               
                     (2)
                  
                  
                     На 9 април 2018 г. Органът за европейските политически партии и европейските политически фондации („Органът“) получава заявление от Europa Terra Nostra („ETN“) за регистрация като европейска политическа фондация съгласно член 8, параграф 1 от Регламент (ЕС, Евратом) № 1141/2014.
                  
               
                     (3)
                  
                  
                     На 24 април 2018 г. Органът приема решение за регистрация на ETN като европейска политическа фондация („решението за регистрация“). Решението за регистрация е публикувано в Официален вестник на Европейския съюз на 31 май 2018 г., и от тази дата ETN придобива европейска правосубектност. ETN е официално свързана с европейската политическа партия Алианс за мир и свобода (Alliance for Peace and Freedom („APF“).
                  
               
                     (4)
                  
                  
                     На 3 май 2018 г. Европейският парламент и Съветът приемат Регламент (ЕС, Евратом) 2018/673 (3) за изменение на Регламент (ЕС, Евратом) № 1141/2014. Регламент (ЕС, Евратом) 2018/673 влиза в сила в деня на публикуването му в Официален вестник на Европейския съюз, т.е. на 4 май 2018 г., като с него се изменят, наред с друго, условията за регистрация като европейска политическа партия, на които трябва да отговарят заявителите.
                  
               
                     (5)
                  
                  
                     Съгласно член 40а, параграф 3 от Регламент (ЕС, Евратом) № 1141/2014 европейските политически партии, регистрирани преди 4 май 2018 г., е трябвало да представят най-късно до 5 юли 2018 г. документи, доказващи, че отговарят на условията, предвидени в член 3, параграф 1, букви б) и ба) от Регламент (ЕС, Евратом) № 1141/2014 в изменената му редакция („изменените условия за регистрация“). Съгласно член 40а, параграф 4 от Регламент (ЕС, Евратом) № 1141/2014 Органът заличава от регистъра дадена европейска политическа партия и свързаната с нея европейска политическа фондация, когато въпросната партия не успее да докаже в срок до 5 юли 2018 г., че отговаря на изменените условия за регистрация.
                  
               
                     (6)
                  
                  
                     На 4 май 2018 г. Органът изпраща писмо до всички регистрирани европейски политически партии, с което ги информира за приключването на законодателната процедура по приемането на Регламент (ЕС, Евратом) 2018/673 („писмото от 4 май 2018 г.“). В писмото от 4 май 2018 г. се посочват последиците от новата законодателна рамка и се напомня на европейските политически партии за задължението им да представят в срок до 5 юли 2018 г. документи в доказателство на това, че отговарят на изменените условия за регистрация.
                  
               
                     (7)
                  
                  
                     На 22 юни 2018 г. в Органа постъпва изявление на Kotleba — L’udová Strana Naše Slovensko (LSNS), в което се посочва, наред с друго, че LSNS е партия членка на APF и е представена в Националния съвет на Словашката република.
                  
               
                     (8)
                  
                  
                     На 2 юли 2018 г. в Органа постъпва изявление на Nationaldemokratische Partei Deutschlands (NPD), в което се посочва, наред с друго, че NPD е партия членка на APF и е представена в Европейския парламент.
                  
               
                     (9)
                  
                  
                     Органът не получава други документи, нито от APF, нито от националните политически партии от името на APF, които да доказват, че APF е изпълнил изменените условия за регистрация в срок до 5 юли 2018 г.
                  
               
                     (10)
                  
                  
                     На 10 август 2018 г. Органът изпраща на APF и ETN предварителна оценка за спазването на условията за регистрация, с което им предоставя възможност за изслушване съгласно член 34 от Регламент (ЕС, Евратом) № 1141/2014 с оглед на изменените условия за регистрация, както и на факта, че APF не е успял да представи до 5 юли 2018 г. достатъчни доказателства под формата на документи.
                  
               
                     (11)
                  
                  
                     Нито APF, нито ETN представят становище в отговор на предварителната оценка на Органа от 10 август 2018 г.
                  
               
                     (12)
                  
                  
                     Органът счита, че APF не е успял да докаже в определения от европейския законодател срок, че отговаря на изменените условия за регистрация. Тази констатация се основава на факта, че представените от APF в срока до 5 юли 2018 г. документи са недостатъчни, т.е. той е представил единствено документите, изхождащи от LSNS (Словакия) и NPD (Германия). Тези две изявления не са достатъчни да установят, че APF изпълнява изменените условия за регистрация в най-малко една четвърт от държавите членки.
                  
               
                     (13)
                  
                  
                     Органът счита също така, че не е необходим анализ по същество на изявленията на LSNS и NPD, дори и тези изявления по принцип да са годни да установят, че APF отговаря на изменените условия за регистрация в две държави членки, тъй като това няма да промени факта, че представените от APF в срока до 5 юли 2018 г. документи са недостатъчни.
                  
               
                     (14)
                  
                  
                     Въз основа на член 40а, параграф 4 от Регламент (ЕС, Евратом) № 1141/2014 Органът счита, че APF не е успял да докаже в срок до 5 юли 2018 г., че отговаря на изменените условия за регистрация, поради което APF и ETN трябва да бъдат заличени от регистъра,
                  
               ПРИЕ НАСТОЯЩОТО РЕШЕНИЕ:
         
            Член 1
            Заличава Europa Terra Nostra от регистъра.
         
         
            Член 2
            Адресат на решението е:
            
                        Europa Terra Nostra
                     
                  
                        Kurfürstendamm 195, 3. OG
                     
                  
                        10707 Berlin
                     
                  
                        DEUTSCHLAND
                     
                  
         
            Съставено в Брюксел на 13 септември 2018 година.
            
               
                  За Органа за европейските политически партии и европейските политически фондации
               
               
                  Директор
               
               M. ADAM
            
         
         
            (1)  ОВ L 317, 4.11.2014 г., стр. 1.
         
            (2)  COM/2017/0481 окончателен — 2017/0219 (COD).
         
            (3)  ОВ L 114 I, 4.5.2018 г., стр. 1.